Áform Reykjanesbæjar og fleiri sveitarfélaga mikilvægt innlegg í kjaraviðræður Áform Reykjanesbæjar og fleiri sveitarfélaga mikilvægt innlegg í kjaraviðræður Fræðsluráð Reykjanesbæjar ætlar að grípa til aðgerða er varðar starfsumhverfi í leikskólum bæjarins . Þetta kom fram á fundi fræðsluráðs í byrjun mánaðarins en á fundinum var tekin fyrir Skýrsla starfshóps um bættar starfsaðstæður í leikskólum . Ingibjörg Bryndís Hilmarsdóttir leikskólafulltrúi kynnti skýrsluna . Í fundargerð fræðsluráðs segir að í skýrslunni komi fram margar gagnlegar tillögur til að styrkja starf leikskóla bæjarins . Það er mat fræðsluráðs að til þess að leikskólar bæjarins verði áfram „ eftirsóknarverðir vinnustaðir fyrir þá sem þar starfa sem og eftirsóknarverðir vinnustaðir fyrir einstaklinga sem eru að leita sér að framtíðarstarfi sé fullt tilefni til að grípa til aðgerða í samræmi við tillögur skýrslunnar , “ segir í fundargerð ráðsins . Haraldur Freyr Gíslason , formaður Félags leikskólakennara , segir félagið fagna áformum Reykjanesbæjar . „ Þetta er mikilvægt innlegg í kjaraviðræðurnar sem nú standa yfir . Markmið okkar er að sjálfsögðu að vinna að bættu starfsumhverfi í leikskólum og fjölga leikskólakennurum um land allt og stór þáttur í því er starfs - og vinnutími , “ segir Haraldur og bætir við að tillögur Reykjanesbæjar nú séu í samræmi við áform og aðgerðir sem mörg sveitarfélög hafa verið að vinna að . Aukinn undirbúningstími , yfirvinnugreiðslur og frí milli jóla og nýárs Fræðsluráð Reykjanesbæjar leggur meðal annars til að sviðsstjóra fræðslusviðs verði falið að vinna , í samráði við stjórnendur leikskóla , að því auka undirbúningstíma leikskólakennara og deildarstjóra . „ Þessu til viðbótar skal búið að rýmka heimildir leikskólastjóra vegna yfirvinnugreiðslna fyrir undirbúning frá upphafi starfsárs 2020 , “ segir í fundargerð fræðsluráðs frá 6. desember . Fræðsluráð leggur jafnframt til stuðningur við starfsfólk í leikskólakennaranámi verði aukinn ; meðal annars með því að Reykjanesbær endurgreiði starfsfólki sínu sem stundar nám samhliða vinnu í leikskólakennarafræðum aðstöðu - og próftökugjald hjá Miðstöð símenntunar á Suðurnesjum . Þá felur fræðsluráð sviðstjóra að útfæra tillögu þess efnis að gera vinnufyrirkomulag sambærilegt öðrum skólastigum . „ Fyrsta skrefið í því er að leikskólar bæjarins verða lokaðir á milli jóla og nýárs frá og með árinu 2020 , “ segir í fundargerðinni .